**דברי תורה לפרשת דברים**

**על פי דברי רש"י משה רבנו מנה כאן את כל המקומות שהכעיסו בני ישראל את ה' יתברך. לפיכך סתם (הסתיר) את הדברים והזכירם ברמז מפני כבודן של ישראל. יסוד גדול רואים פה על פי פירושו של רש"י, משה רבנו בגלל כבודם של הבריות ושל עם ישראל, הוכיח אותם בדרך רמז. הוא לא הזכיר את מעשיהם אלא הזכיר את המקומות בהן עשו עם ישראל את מעשיהם הרעים.**

**ונסביר זאת בעזרת המשל הבא: למלך אחד היה פרדס מרהיב. יום יום הוא היה צופה עליו מבעד לחלון. יום אחד צפה המלך על הפרדס, ולמרבה פליאתו הבחין באחד מנאמני ביתו מתגנב בשקט דרך פירצה בגדר וקוטף פירות. לא חלף זמן רב, עד שהכלב שמירה רחרח וקלט כי משהו אינו כשורה ותוך מספר שניות, זינק הכלב על האורח וקרע את בגדיו. האיש בנס הצליח להימלט משם, לפני שהכלב שיסע בו את שיניו. כעבור זמן מה, נכנס אותו נאמן בית לבקר את המלך. רצה המלך לרמוז לו על שראה את המתרחש, כדי שלא ישוב ויגנוב, אך אם יאמר לו זֹאת בגלוי "איך העזת לגנוב מפירותיי" אז הוא יתבייש. לכן מה עשה המלך? פנה ואמר לו: "כמה עז וקשה הוא אותו כלב שקרע את בגדיך". אז הבין שהמלך ראה שבא לגנוב וקרע הכלב את בגדיו, וידע כי אסור לו לשוב על מעשהו הרע. וכך גם מה שמנה משה את המקומות בהם חטאו עם ישראל ולא הזכיר את חטאיהם אלא רק הזכיר המקומות בדרך רמז. אולם משה ידע שאם יאמר להם: ''ראו איך חטאתם במקום זה, ואיך חטאתם במקום ההוא, אז הם היו מתביישים. מה עשה? הזכיר להם את הטובות שעשה עמהם הקב"ה, כשבדרך אגב הוא מכניס בכך תוכחות נסתרות, וכה אמר להם: "במדבר" – זכיתם לקבל את המן, אך יש בכך רמז לחטא שהתלוננו בפני ה' במדבר וחטאו בלשונם. כי לאחר שחטאו בדיבורם, והתלוננו אז קיבלו את המן.. על כן, כשהזכיר להם את טובת הלחם שנתן להם ה' במדבר, הם יזכרו את החטא שחטאו בדיבור. בערבה - לאחר שכבשתם את סיחון, ישבתם בשיטים וזכיתם לעושר מרובה, אולם השלל הרב של הכסף והזהב, גרם לכם לחטוא עם בנות מואב.**

**ובעניין זה של המקומות יש קושיה גדולה ביותר. "וחצרות- מחלוקת קרח, ודי זהב- תוכחה על העגל שעשו מזהב. והרי מה שניתן להקשות הוא שמעשה העגל היה לפני מחלוקת קרח ומדוע הקדים משה את מחלוקת קרח לחטא העגל ? ומתרץ רש"י על הפסוק "אנכי ה' אלוקיך" למה אמר אלוקיך בלשון יחיד? ליתן פתחון פה למשה ללמד סנגוריא על ישראל במעשה העגל (לומר: לי אמרת וציווית אנכי ה' אלוקיך, לא יהיה לך אלוקים אחרים, לי ולא להם ואם כן, לא היה כלל מקום למשה להוכיח את בני ישראל על הנעשה בעגל. אבל לאחר שאמר קרח: "כי כל העדה כולם קדושים" וכתב שם רש"י שטענתו של קרח הייתה: לא אתם לבדכם שמעתם בהר סיני "אנכי ה' אלוקיך" אלא כל העדה שמעו, ברגע שאמר זאת קרח הרי שנחשב להם מעשה העגל לחטא, ולכן הקדים משה בתוכחתו את מחלוקת קרח מכיוון שרק ע"י מחלוקת זו וטענתו של קרח יש מקום להוכיח גם על חטא העגל. ולפי דעת משה לפני קרח בכלל לא חטאו... רק לאחר קרח חטאו לכן הקדים את מחלוקת קרח למעשה העגל. ונוסיף על זה רואים עד כמה קשה הוא דיבור רע וקיטרוג על יהודי. שאילולא קורח לא היה קיטרוג על עם ישראל.**

**עוד תירוץ על פי הגמרא בשבת "לא חרבה ירושלים אלא מפני שביזו בה תלמידי חכמים" (שבת קיט עמוד ב). וקשה, הרי כתוב שם בגמרא שגם שאר עברות היו ביניהם, והינה מלשון חז"ל משמע שהחורבן היה רק מפני שביזו תלמידי חכמים! אז התשובה היא : שכל זמן שכיבדו את החכמים והצדיקים, אף על פי שהיו להם חטאים רבים לא נענשו, כי הצדיקים היו מבטלים את הגזירות, "צדיק גוזר והקב"ה מקיים, הקב"ה גוזר וצדיק מבטל", ואם לא כיבדו אותם אז לצדיקים לא היה כוח לבטל כיוון שאותו הדור לא כיבדו אותם. לכן הקדים מעשה קרח למעשה העגל, כי בלי מעשה קרח, היה יכול משה לבטל חטא העגל מעיקרו, אך בגלל מחלוקת קרח עליו נחלש ונשאר מעוון זה פגם לדורות. כי פגעו בגדול הדור – משה רבנו.**

**בית המקדש השני נחרב בגלל שפגמו בחטאי הלשון, שלא הקפידו על שמירת הלשון, שלא נצרו את לשונם והיה לשון הרע ושנאת חינם ואם עדיין לא זכינו לבניין בית המקדש ולגאולה, זה אומר, שגם בדור שלנו, חטאי הלשון עדיין נמצאים. כל דור שלא נבנה בית המקדש בימיו, כאילו נחרב בימיו, זה רק אומר שהשנאת חינם עדיין נמצאת.**

**"אחד עשר יום מחורב" - אומר הכלי יקר שיש כאן רמז על אחד עשר יום שמתאבלים על חורבן בית המקדש בשנה. והם : תשעה ימים של חודש אב , שבעה עשר בתמוז ועשרה בטבת.**

**הגויים לא מבינים על מה עם ישראל מתאבל שנים ויש צער גדול תשעה ימים, הגויים לא מבינים עד כמה בית המקדש קודש הקודשים הבית של ה' יתברך כל כך חשוב לעם ישראל. וכמו שידוע הסיפור על אפלטון וירמיהו הנביא. אחרי חורבן בית ראשון באו חכמי אומות העולם לראות את בית המקדש שהוא שרוף, ובא גם אחד שהיה גדול מחכמי אומות העולם ושמו אפלטון, וראה איך שיושב שם ירמיהו ובוכה ובוכה ולא מפסיק, אמר לו, אני רואה עליך שאתה חכם, איך מתאים לך לבכות על אבנים שרופות, ענה לו ירמיהו, אומרים עליך שאתה חכם מכל הגוים, בוודאי יש לך שאלות שאתה לא פתרת אותם, אמר לו כן, יש לי שאלות, אבל שום בן אדם בעולם לא יכול לפתור אותם. ענה לו ירמיהו : תנסה לשאול אותי אולי אצליח לפתור לך, והתחיל עם שאלותיו, וירמיהו ענה לו מיד על כל דבר. אמר לו אפלטון, אם כן התמיהה גדולה עוד יותר, אם אתה כל כך חכם למה אתה בוכה על הבניין ששרוף? ענה לו ירמיהו, תוך כדי שהוא בוכה "כל החכמה שלי באה מהבית הזה ואיך לא אבכה.."**

**סיפור לכבוד שבת קודש**

**כל העיירה לבשה בגדים חגיגים לכבוד המאורע החשוב ואורחים רמי מעלה הגיעו מכל איזור. לא בכל יום נערכת שמחה שכזו- חתונת הנכד של הבעל שם טוב. תהלוכת החתונה יצאה לדרך, כשבראשה צועד הבעל שם טוב ולצידו החתן ואחריהם קהל גדול של יהודים לבושים בגדים חגיגים. אותה שעה נכנסה לעיירה עגלה שבה ישב יהודי זר. אף אחד לא כל כך שם לב אליה, בכל זאת כל העיניים נשואות לעבר הבעל שם טוב ולנכדו. אלא שפתאום עצר הבעל שם טוב את התהלוכה ואת נכדו, עזב את מקומו ופנה אל העגלה והאורח הזר. כולם ראו את הבעל שם טוב ניגש לאיש הזר, לוחש לו דבר מה באוזנו וחוזר בחזרה אל נכדו להמשיך את התהלוכה. על אף שמראה היהודי היה פשוט, כולם הרגישו שמדובר ביהודי צדיק נסתר, כיוון שאם לא היה צדיק נסתר הבעל שם טוב לא היה נותן לו ייחס מעודף ועוזב את נכדו ואת כולם והולך אליו. לפנות בוקר אחרי החתונה הנפלאה כשהתפזר הקהל איש איש אל ביתו, נזכרו החסידים במאורע עם ה"הצדיק הנסתר" שהבעל שם טוב החליף עימו כמה מילים, ביררו החסידים היכן מתאכסן היהודי הקדוש הזה, ופנו לעבר מלונו. הם קיוו כי הצדיק ישמח לדבר עימם ולגלות מה הבעל שם טוב אמר לו באותו רגע. הגיעו אליו החסידים, "שלום עליך רבי" פנו אליו ביראת כבוד. "רבי?" תמה האיש, "לא רבי ולא בן רבי" אמר. אמרו לו החסידים "אל נא תסתיר מאיתנו את האמת". "אם מורנו הבעל שם טוב עצר הכל וניגש אליך אמש ואמר לך דבר מה באוזנך ברור לנו כי אדם קדוש אתה". אמר להם האיש "לא צדיק אני ולא קדוש. רבכם הבעל שם טוב לחש באוזני דבר שקשור בעניין פרטי לחלוטין" אמר האיש. החסידים לא הרפו, "ספר לנו את האמת ואת סיפורך בבקשה". האיש שראה שהחסידים לא מרפים ממנו, החל לספר את סיפורו.. "אני גר בעיירה קטנה. בבית ממולי גר חברי וידידי הטוב. חברים קרובים אנו עוד מילדותנו. חברי עובד כרוכל, הוא יוצא לתקופות לנדוד בכפרים שבאיזור, למכור לאנשים וכך הוא מתפרנס. בכל פעם שהוא שב ממסע הנדודים שלו, מתקבצים כל השכנים לברכו לשלום ואני מגיע גם כן וכמובן שאני מגיע ראשון. פעם אחת, שחזר חברי לביתו לאחר תקופת נדודים ארוכה, הלכתי לברכו לשלום. בבית ידידי חש אני כמו בביתי, נכנסתי לבית ומצאתי שחברי לא שם. הילדים שיחקו בחצר, והאישה היתה עסוקה במטבח. פתחתי את המזנון כדי להוציא טבק למלא את המקטרת שלי, ועיני נחו על הארנק שהיה שם גלוי לעין כל. הארנק מלא בכסף, כל מה שהרוויח ידידי בסיבובו האחרון. חשבתי בליבי, לא משאירים כך ארנק לעיני כל, אני אלמד את חברי לקח! אחביא לו את הארנק כדי ללמד אותו לא להשאיר כך את הארנק גלוי. לקחתי את הארנק, הכנסתי אותו לכיסי ויצאתי החוצה לביתי לכמה דקות ואז אחזור ללמד את חברי לקח. חשבתי כבר איזה מוסר אתן לו. אלא שבפועל התגלגלו הדברים אחרת... חברי שב לביתו, וכאשר גילה שהארנק לא נמצא, פרץ בצעקות מרות והחל להקפיץ את כל בני הבית. האישה החלה לבכות, הילדים החלו להיבהל, כמובן שידידים ושכנים שמעו את הצעקות וגם החלו בחיפושים. כאשר חזרתי לבית ידידי עם הארנק בכיסי, שררה בבית חברי אווירת אבל, כאילו תשעה באב, הרגשתי שמעשה הקונדס שלי כלל לא היה משעשע. באווירה כזאת, לא היה בי האומץ להודות כי אני הוא האחראי לכל המתרחש. העמדתי פנים כאילו איני יודע דבר. הבעתי השתתפות בצערו של חברי, וחשבתי להחזיר את הארנק למקומו ברגע המתאים כשאף אחד לא יראה. אך יום רדף יום והזדמנות להחזיר את הארנק לא נפלה בידי. ידידי לקח כבר הלוואות והגיע להסדרים מסויימים עם המלווים ולא היתה לי כל אפשרות להשיב את הכסף מבלי שכולם יחשבו שאני גנב. חלפו כמה חודשים, והכסף עדיין היה בידי. בלית ברירה, התפתתי לעצת היצר הרע לעשות בכסף איזה עסק מוצלח. ולאחר מכן להשיב את הכסף לחברי בתוספת רווחים הגונים שאצבור מהעסק. אך בעיירתי שבה כולם מכירים אותי ואת יכולותי הכלכלים לא יכולתי לערוך עסקים מבלי לעורר חשד. לכן שכרתי עגלה ויצאתי לדרך.... כך הגעתי לכאן, כשבמוחי תוכניות רבות. בדיק כשבאתי הנה נקלעתי לחתונת נכדו של הבעל שם טוב, " זה הסיפור שלי.. סיים האיש. החסידים האזינו לסיפורו, משתוממים, לפני רגעים ספורים חשבו אותו ל"צדיק" והרי עכשיו מסתבר שהוא "גוזל גדול" ומשתמש בכספו של חברו לפתוח עסק. כעבור רגעים אחדים, המשיך האיש לספר, "כאשר הבעל שם טוב ראה אותי, ניגש אליי ולחש באוזני "עדיין אין זה מאוחר לתקן את העוול. חזור לביתך והשב מיד את הכסף. אני מבטיחך שחברך יאמין לך ולא יחשוב שהיה בכוונתך לגנוב את כספו. אם תצטרך אבוא בעצמי להעיד שכך הם פני הדברים. ואולם אם תתעכב עוד, עלול כבר להיות מאוחר מידי" אלה היו דבריו של רבכם הבעל שם טוב.. אבן כבדה נגולה מעל ליבי. סיים היהודי את סיפורו ושתי דמעות זלגו מעיניו. "אני יוצא עתה חזרה לביתי לקיים את דברי הבעל שם טוב" למדתי לקח, אף פעם לא מאוחר מידי, תמיד אפשר לתקן!**

**ובהמשך לזה, ידוע הסיפור המפורסם על רב אחד שהיה הולך באמצע הלילה בשעה מאוחרת אחרי שסיים ללמוד תורה. והיה עובר דרך הבית של הנגר, לילה אחד ראה הרב שהשעה מאוחרת והאור אצל הנגר היה דולק. ריחם עליו הרב, וחשב להיכנס ולשאול את הנגר מדוע הוא עובד עד שעות כאלה, אולי הוא צריך עזרה... דפק הרב בדלת, פתח לו הנגר ושאל את הרב לפשר הביקור המפתיע. שאל אותו הרב, "מדוע הינך עובד עד שעה כזאת מאוחרת?" אמר לו הנגר משפט אחד בעל מוסר לכל החיים.. "כל עוד הנר דולק אפשר עוד לתקן" כל עוד הנר שזה הנשמה בוערת באדם, הוא יכול לתקן את מעשיו, אך אחרי שהאדם נפטר, אין הוא יכול עוד לקיים מצוות. ולכן האדם ילמד יסוד גדול, מצווה הבאה לידך אל תחמצנה.. וידוע שמצווה גוררת מצווה, ועבירה גוררת עבירה. ולכן ישתדל האדם לפתוח את היום במצווה וכך כל היום יגרר לו עוד מצווה ועוד מצווה.**

**כשם שאסור לכבס בגדים בשבוע שחל בו תשעה באב, (ולמנהג האשכנזים החל מראש חודש אב), כמו כן אסור ללבוש בגד מכובס. ואפילו בגד שכיבסוהו קודם שבוע שחל בו תשעה באב, אסור ללבושו בימים אלו. ובמקום שיש הכרח להחליף הבגדים בימים אלו, כגון מחמת זיעה וכדומה, יש להקל על ידי שילבש הבגד המכובס במשך כשעה בימים שלפני שבוע שחל בו תשעה באב (או לפני ראש חודש אב למנהג האשכנזים), ומכיוון שכבר לבשו אז, אין עליו יותר תורת בגד מכובס, ומותר ללבשו בימים אלו. ובדרך זו יש להקל להכין אפילו הרבה בגדים לצורך ימים אלה.**

**וכתב מרן הרב עובדיה יוסף זצ"ל, שאם רוצה להכין בגדים בשבת שלפני תשעה באב בדרך זו (שאז יש בעיה הלכתית של הכנת דבר משבת ליום חול), מכל מקום רשאי לעשות כן באופן שילבש בגדים מכובסים מערב שבת, ובבוקר שלמחרת לא יחזור ללבוש בגדים אלו, אלא ילבש בגדים אחרים מכובסים, והבגדים שלבש בליל שבת יניחם לצורך שבוע שחל בו תשעה באב, ואם יש צורך בעוד בגדים, יפשוט הבגדים שלבש בבוקר, וילך לישון מעט צהריים, וכשיקום ילבש בגדים אחרים מכובסים, ובאופן כזה אין לחוש לאיסור הכנה משבת לחול, כיון שנהנה מן הבגדים ביום השבת.**

**ונסיים בגמרא ביומי דף ט' עמוד ב' : "שאלו את רב אלעזר, ראשונים גדולים או אחרונים גדולים? כלומר עוון חורבן בית ראשון ( דורות ראשונים) גדול או עוון חורבן בית שני ( דורות אחרונים) גדול? אמר להם: תנו עיניכם בבירה (בבית המקדש), ובירה תוכיח. כלומר לאחר חורבן בית ראשון נבנה בית שני, ולא חזרה לאחרונים כלומר עדיין אין בית מקדש שלישי ועדיין אנו בגלות, מפה למדים שסיבת חורבן בית שני שנאת חינם, חמורה יותר מעוון שפיכות דמים גילוי עריות ועבודה זרה, שגרמו לחורבן בית ראשון. וכדי לתקן עוון חמור זה של שנאת חינם, עלינו להרבות באהבת חינם. להאיר פנים אחד לשני ולרצות בטובתו והצלחתו של השני, לדון כל אחד לכף זכות ולראות במעלת חברו ולא בחסרונו.. ואם נדון כל אחד לכף זכות אז מובטח לנו, שבורא עולם ידון אותנו לכף זכות ויראה רק את מעלתנו ולא את חסרונותינו ויגאלנו מהגלות הקשה הזאת, ויבנה לנו את בית המקדש השלישי, במהרה בימינו אמן.**

**שבת שלום ומבורכת**